Tai abìs dal mâr la temperadure e je basse, la pression e je alte e la lûs no passe. Tai abìs dal mâr i pes a àn dincj luncs e a spice, dispès a son vuarps, a àn bocjis grandononis e a doprin cualsisei truc par rivà a mangjâ. Tai abìs dal mar nol è spazi par ligrie e gjonde: il scuintri plui violent si davuelç ogni dì. Par vivi cussì tu âs di jessi un pes fuart e cence pietât, parcè che la fam e je la uniche mestre.
Cussì a fevelais di nô intai libris.
Ma jo, che o soi nassût achì, no la viôt in maniere cetant negative. Ca abàs la vite no je mâl. Po, chei che a disin che o sin bruts a varessin di cjalâsi tal spieli, se no altri par educazion e onestât inteletuâl. Jo o ai biei dincj fuarts, luncs, svelts, e o disfidi cualsisei altre creature a vê parsore dal cjâf une lusute come la mê, che e trindule un pôc cuant che mi môf e che e niçule planc a planc i pesuts che a mangjarai. Une cjatade, se o pues svantâmi, pardabon gjeniâl.
Ce che al è strani, se o pues esprimi une opinion personâl, al è che parsore, fûr de aghe, dulà che la temperadure e je clipe, la pression e je mancul, e il soreli us regale lûs, cualchidun di voaltris si compuarti come un pes dai abìs. No pensi che us coventi disvilupà dincj cussì grancj, e nancje metiju in mostre: o vês altris mûts (plui evolûts, o disarês voaltris) par comunicâ e decidi lis robis. No pensi che us coventi nancje menaçâ o mangjâus un cul altri, come se a vessis bocjonis grandis. Lis vês piçulis! Li adalt al sarès puest par ligrie e gjonde. Bastarès dome jessi mancul vuarps (voaltris che no lu sês!) e judâsi un cul altri. Voaltris che podês doprâ la bocje par cjacarâ o par bussâsi, faseitlu! Voaltris che podês fâ di mancul di imbroiâsi par mangjâ, faseitlu!
No sai se cualchidun al scoltarà i conseis di un pes dai abìs – che voaltris, cun di plui, o considerais brut e pôc evolut. Ma no mi impuarte, o ai la cussience a puest, a mancul o ai provât.
di Margarite Cogôi
#927
fur_Latn fur_Latn fur_Latn fur_Latn fur_Latn dyu_Latn tha_Thai